《白头吟》
元代·郭翼

皑皑山上雪，雪积还复灭。皎皎云间月，月圆有时缺。

周公大圣当国时，流言况也谗间之。结交以面心乃尔，白头不若新相知。

汉家宫阙长门道，花发年年怨春草。今朝宠固色未衰，明日怨多恩反少。

今人轻薄怀古人，古人轗轲常苦辛。兰陵废死不归楚，呜呼此意吾谁陈。

作者简介：（1305—1364）元昆山人，字羲仲，号东郭生，又号野翁。少从卫培学，工诗，尤精于《易》。以豪杰自负。尝献策张士诚，不用，归耕娄上。老得训导官，与时忤，偃蹇以终。有《雪履斋笔记》、《林外野言》。